EURÓPAI BIZOTTSÁG Strasbourg, 2017.6.13. COM(2017) 330 final A BIZOTTSÁG JELENTÉSE AZ EURÓPAI PARLAMENTNEK, AZ EURÓPAI TANÁCSNAK ÉS A TANÁCSNAK

Tizenharmadik jelentés a migránsok EU-n belüli áthelyezéséről és áttelepítéséről







x0009





1Bevezetés Az áthelyezésről és áttelepítésről szóló tizenharmadik jelentés azokat a sürgős intézkedéseket vázolja fel, amelyeket még meg kell hozni annak érdekében, hogy a jelenleg Olaszországban és Görögországban tartózkodó valamennyi arra jogosult személyt áthelyezhessék az elkövetkezendő hónapokban, és megvalósulhassanak az áttelepítési célkitűzések. 2017 első öt hónapja az áthelyezési ütem jelentős fokozódását mutatta. Január óta közel 10 300 személyt helyeztek át. Ez közel ötszörös növekedést jelent 2016 azonos időszakához képest, amikor csak 1 600 személyt helyeztek át. Ez a 2016. második félévben teljeskörűen operatívvá váló eljárásoknak, a tagállamok többsége által jelenleg rendszeres jelleggel tett kötelezettségvállalásoknak és a két kedvezményezett tagállam kölcsönös együttműködést és bizalmat erősítő, folyamatos törekvéseinek eredménye. Ezek következményeként 2017 májusában több mint 1 000 főt helyeztek át Olaszországból, ami az eddigi legnagyobb, a kitűzött havi célokhoz közel álló létszám, amellyel együtt az Olaszországból áthelyezett személyek teljes száma 6 896-ra emelkedett. Ugyanakkor további erőfeszítésekre van szükség Olaszország részéről valamennyi, az országban jelenlévő személy azonosítása és áthelyezési célú nyilvántartásba vétele, továbbá az újonnan érkező jogosultak áthelyezésre történő gyors becsatornázása érdekében. Görögországban, ahol várhatóan stabilizálódik a regisztrált, áthelyezésre váró kérelmezők száma (27 208 személyt regisztráltak áthelyezés céljából), a havi áthelyezések száma 1 300 főben állandósult, így a Görögországból áthelyezett személyek száma már 13 973. Még körülbelül 11 000 személy áthelyezése szükséges. E célból a tagállamok megállapodtak a konkrét műveleti tervezésről és ennek alapján – valamint a kötelezettségvállalások jelenlegi üteme mellett – a 3 000 áthelyezés/hónap ütemet júliusban elérik és szeptemberig fenntartják. Eddig összesen több mint 20 000 személyt helyeztek át. Míg a legtöbb tagállam immár méltányosan és arányosan járul hozzá a program végrehajtásához, Magyarország, Lengyelország és a Cseh Köztársaság – jogi kötelezettségeiket megszegve – se kötelezettségvállalást nem tesznek, sem áthelyezéseket nem végeznek Görögországból és Olaszországból. Az áthelyezés a Görögországra és az Olaszországra nehezedő nyomás enyhítése szempontjából változatlanul kulcsfontosságú intézkedés, mivel megosztja a tagállamok között az egyértelműen nemzetközi védelemre szoruló kérelmezők kezelésének felelősségét. A tagállamoknak nem szabad csökkenteniük erőfeszítéseiket, hiszen az áthelyezés jelenlegi üteme még mindig túl lassú az összes jogosult személy 2017 szeptemberéig történő áthelyezéséhez. Ugyanakkor a tagállamok jogi kötelezettségei ezt követően sem szűnnek meg; a tanácsi határozatok a 2017. szeptember 26-ig Görögország és Olaszország területére érkező személyekre vonatkoznak. Ezért a tagállamoknak ezt követően is minden jogosult kérelmező esetében észszerű időkereten belül le kell folytatniuk az áthelyezési eljárást. A 22 504 személy áttelepítésére vonatkozó, 2015. júliusi tanácsi következtetések végrehajtása továbbra is jól halad, és az elfogadott célszámnak már több mint kétharmadát áttelepítették. 2Áthelyezés Az áthelyezés üteme változatlanul kedvező tendenciát mutat. Amennyiben minden áthelyezési céltagállam további erőfeszítéseket tesz, lehetséges lesz a Bizottság által kitűzött célok teljesítése. Ezek a célok azt hivatottak biztosítani, hogy a jelenleg Olaszország, illetve Görögország területén tartózkodó, arra jogosult személyek áthelyezése hatékonyan és időben megvalósuljon, elkerülve azokat az operatív és logisztikai szűk keresztmetszeteket, amelyek akkor alakulnának ki, ha a fennmaradó átadások többségének végrehajtása csak a szeptember előtti utolsó hetekre maradna. Jelenleg csaknem valamennyi tagállam részt vesz az Olaszországból és Görögországból történő áthelyezésben. A tagállamok közül csupán Magyarország, Lengyelország és a Cseh Köztársaság nem módosított álláspontján, nem tett kötelezettségvállalást és nem helyezett még át egyetlen személyt sem se Görögországból, se Olaszországból, ezáltal megsértve jogi kötelezettségét. Különösen Magyarország és Lengyelország az a két tagállam, amely nem helyezett még át egyetlen személyt sem, Lengyelország pedig 2015. december 16. óta nem tett kötelezettségvállalást. Emellett a Cseh Köztársaság 2016 májusa óta nem tett vállalást, és 2016 augusztusa óta egyetlen személyt sem helyezett át.

Ausztria sem helyezett át senkit, de a közelmúltban 50, májusban Olaszországból áthelyezendő személyre tett kötelezettségvállalást. Ennek haladéktalanul ténylegesen eleget kell tenni. 2.1 Görögország: Az áthelyezés kialakult eljárássá vált Görögországban, de az átadások jelentős mértékű felgyorsítására van még szükség az arra jogosult valamennyi személy áthelyezéséhez Amint az már a korábbi jelentésből is kiderült, Görögország befejezte mindazok regisztrálását („nemzetközi védelem iránti kérelem benyújtása”), akik részt vettek az előzetes regisztrációs programban, az áthelyezésre jogosult személyeket is beleértve. A június 9-i adatok szerint összesen 27 208 személy nyújtott be kérelmet az áthelyezési program keretében; 13 973 személyt már áthelyeztek, ugyanakkor 10 923-en még áthelyezésre várnak. 2017. szeptember 26-ig még regisztrálhatók áthelyezést kérelmező újabb személyek, és egyeseket kizárhatnak az áthelyezési programból, mindazonáltal az áthelyezés céljából regisztrált személyek teljes száma várhatóan változatlan marad. Az áthelyezés üteme: a tervezési dokumentumok véglegesítése és végrehajtása szükséges Immár szinte valamennyi tagállam havonta vagy kéthavonta kötelezettségvállalást tesz Görögország részére és áthelyezéseket végez onnan. Csupán a Cseh Köztársaság, Magyarország, Lengyelország és Ausztria nem teljesíti még jogi kötelezettségeit. Málta a rá eső teljes kvótát teljesítette, Lettország igen közel jár ehhez és Norvégia is hamarosan teljesíti kötelezettségvállalását. Észtország, Finnország, Litvánia, Luxemburg és Portugália jó úton halad kötelezettségvállalásai teljesítése felé. Az előző jelentések ismételt ajánlásai és a különböző szintű kétoldalú egyeztetések ellenére Szlovákia továbbra is fenntartja szigorú preferenciáira vonatkozó politikáját, amely aránytalanul magas elutasítási arányt eredményez. Egy ilyen politika nincs összhangban az áthelyezésről szóló tanácsi határozatokkal, amely nemzetbiztonsági vagy közrendi okokból teszi lehetővé az elutasításokat. Ennek a gyakorlatnak meg kell most változnia. Valamennyi tagállamnak tartózkodnia kell attól, hogy preferenciáiból kizárja a kiszolgáltatott kérelmezőket, hiszen e személyek áthelyezése prioritásként kezelendő. Szintén elengedhetetlen, hogy a tagállamok megteremtsék a különösen kiszolgáltatott kérelmezők befogadásához szükséges kapacitásokat. Valamennyi tagállamnak készen kell állnia a menedékkérők bármely kategóriájának (nagycsaládok, egyedülálló férfiak) és a kvótájuknak megfelelő mennyiségű kiszolgáltatott kérelmező fogadására, beleértve a kísérő nélküli kiskorúakat és a súlyos egészségügyi problémával küzdő személyeket is. Az áthelyezés üteme elérte a havi 1 300 főt az elmúlt hónapokban, amely még mindig nem elégséges ahhoz, hogy valamennyi arra jogosultat 2017 szeptemberéig áthelyezzék. A Bizottság a görög menekültügyi szolgálattal és a Nemzetközi Migrációs Szervezettel (IOM) egy célzott találkozót szervezett, amelyen a logisztikai koordinációs kihívások legyőzését tűzték célul, jó példaként használva a svéd tervezési dokumentumot. A jelentős havi kötelezettségvállalást tett tagállamokkal kétoldalú találkozókra került sor az áthelyezési eljárás különböző eljárásainak megtervezése érdekében. Tervezési dokumentumok kerültek jóváhagyásra Németországgal, Franciaországgal, Hollandiával, Romániával, Spanyolországgal és Svédországgal. E tervezés, valamint a valamennyi tagállam által tett havi kötelezettségvállalások jelenlegi üteme alapján az áthelyezési átadások száma júniusra elérheti a 2 500, júliusra, augusztusra és szeptemberre a 3 000 áthelyezés/hónap ütemet. E tervezés hatékony végrehajtása érdekében valamennyi tagállamnak konstruktív szellemben kell az áthelyezési eljárás valamennyi fázisát kezelnie, a Bizottság pedig készen áll ezen eljárás megkönnyítésére. A korlátozott befogadási kapacitással rendelkező tagállamok (Írország, Finnország és Portugália) lépéseket tettek a nehézségek áthidalása érdekében. Kísérő nélküli kiskorúak: folytatódik a megfelelő előrehaladás Az áthelyezésre jogosult 574 kísérő nélküli kiskorú közül június 6-ig 365-öt helyeztek át. A legutóbbi jelentés óta több tagállam kínált fel férőhelyeket a kiszolgáltatott kérelmezők e kategóriája számára. A Bizottság arra ösztönzi a tagállamokat, hogy folytassák a regisztrált, szüleiktől elválasztott kiskorúak áthelyezéséhez szükséges férőhelyek rendelkezésre bocsátását. Sürgős intézkedések szükségesek: ·A Cseh Köztársaságnak, Magyarországnak, Lengyelországnak és Ausztriának azonnal kötelezettségvállalásokat kell tenniük és áthelyezéseket kell végezniük Görögországból, hogy eleget tegyenek jogi kötelezettségeiknek; ·az áthelyezésre vonatkozó tervezési dokumentumokat véglegesíteni kell és végre kell hajtani. Azok a tagállamok, amelyek még nem tették ezt meg, kövessék a tervezési dokumentumokat kidolgozók példáját; ·A végrehajtás e végső fázisában a tagállamoknak fokozniuk kell kapacitásukat a kérvények feldolgozására, hogy biztosítsák az eljárás problémamentességét, elkerüljék az átadási eljárások késedelmeit, és szükség esetén együttműködjenek a befogadási kapacitási problémák megoldása terén, ideértve a kiszolgáltatott helyzetben lévő kérelmezőkhöz kapcsolódókat. ·Szlovákiát felkérjük, hogy az elkövetkezendő hetekben vizsgálja felül az áthelyezést kérelmezőkre vonatkozó preferencia politikáját, hogy az összhangba kerüljön a tanácsi határozatokkal, és a lehető leghamarabb kezdje meg az áthelyezéseket Görögországból.

2.2. Olaszország: további erőfeszítésekre van szükség az Olaszországban jelenlévő az arra jogosult kérelmezők áthelyezésének biztosításához A migránsok áthelyezési célú azonosítása és regisztrálása: Olaszországnak többet kell tennie az áthelyezés felgyorsításáért Olaszország eddig körülbelül 8 600 személyt regisztrált áthelyezés céljából, akik közül 6 896 áthelyezése már megvalósult. Az olasz hatóságok szerint további körülbelül 700 kérelmező esetében folyamatban van a regisztráció. Ezen túlmenően 2017-ben több mint 2 500 eritreai állampolgár érkezett Olaszországba, akiket áthelyezés céljából gyors ütemben regisztrálni kell. De pusztán 2016-ban körülbelül 20 700 eritreai érkezett Olaszországba, ezért egyértelmű, hogy csak nagyjából a felük került nyilvántartásba vételre az áthelyezési program céljaira. Ezért alapvető fontosságú, hogy Olaszország a lehető leghamarabb, gyors ütemben azonosítsa és vegye áthelyezési célból nyilvántartásba valamennyi fennmaradó, arra jogosult kérelmezőt, aki jelenleg a területén tartózkodik. Annak érdekében, hogy e kérelmezőkkel felvegyék a kapcsolatot, az Európai Menekültügyi Támogatási Hivatal (EASO) – a Bizottság támogatásával – készen áll egy célzott tájékoztató kampány megindítására (közösségi médián keresztül, az EASO áthelyezési szórólapjának szélesebb körű terjesztésével, az EASO áthelyezési forróvonalával, szalaghirdetéssel, az EASO mobilcsapatok aktív jelenlétével), amely elősegítené az arra jogosult kérelmezők magasabb számban történő nyilvántartásba vételét. Olaszországnak e tájékoztató kampány végrehajtásához biztosítania kell a szükséges támogatást, és a helyi Prefetturákon/Questurákon, valamint a befogadóállomásokon terjesztenie kellene az áthelyezési programra vonatkozó tudnivalókat. Az is alapvető fontosságú, hogy Olaszország fokozott erőfeszítéseket tegyen annak érdekében, hogy az áthelyezési eljárást (különösen annak utolsó szakaszait) néhány kijelölt állomáson központosítsa, és az áthelyezést kérelmezőket az indulás előtt 10 nappal a Rómában vagy a Róma közelében működő befogadóállomásokra helyezze át. A jelenlegi gyakorlat szerint az áthelyezésre jogosult migránsok Olaszország egész területén szétszóródnak, a kijelölt áthelyezési központok kihasználtsága pedig gyakran alacsony, mivel nagyrészt állampolgárság szerint áthelyezésre nem jogosult migránsok tartózkodnak ezekben a létesítményekben. Ez megnehezíti az áthelyezési eljárást, különös tekintettel az átadás előtti alapos orvosi vizsgálat biztosítására. Az áthelyezés üteme: a megfelelő előrelépést fenn kell tartani Az Olaszországból történő áthelyezés üteme stabilan pozitív, a jelenleg Olaszországban tartózkodó valamennyi arra jogosult kérelmező áthelyezése reális célkitűzés tekintettel arra, hogy a Bizottság által meghatározott célszámokat a tagállamok általában véve követik. Finnország és Málta hamarosan teljesíti az Olaszország vonatkozásában vállalt teljes áthelyezési kvótáját, és más tagállamok (Németország, Luxemburg és Hollandia) is megfelelő előrehaladást mutatnak a havi rendszeres kötelezettségvállalások és áthelyezések alapján, míg Horvátország és Portugália a közelmúltban ismét megkezdte a kötelezettségvállalások megtételét. Ugyanakkor Bulgária, a Cseh Köztársaság, Észtország, Magyarország, Írország, Lengyelország Szlovákia és Ausztria továbbra sem helyezett át Olaszországból egyetlen személyt sem. Ausztria májusban tette meg első, 50 személy Olaszországból történő áthelyezésére vonatkozó kötelezettségvállalását, és azt kell biztosítania, hogy az áthelyezést most a lehető legrövidebb idő alatt ténylegesen végre is hajtják. Ez azt is jelenti, hogy Olaszországnak időszerű áthelyezési kérelmeket kell küldenie, hogy az osztrák kötelezettségvállalás megvalósulhasson. Észtország és Írország még nem helyezett át Olaszországból, Olaszországnak az áthelyezési céltagállamok által lebonyolított kiegészítő biztonsági meghallgatásokra vonatkozó szigorú politikája miatt, míg Bulgária és Szlovákia szigorú preferenciákat érvényesít (Bulgária nem fogad be eritreaiakat, míg Szlovákia csak egyedülálló anyákat gyermekeikkel, valamint úti okmánnyal rendelkező személyeket fogad be), ami Olaszország számára szinte lehetetlenné teszi a követelményeknek megfelelő kérelmezők azonosítását. Annak érdekében, hogy az elkövetkezendő hónapokban valamennyi arra jogosult kérelmező áthelyezhető legyen, az áthelyezési céltagállamok által lebonyolított kiegészítő biztonsági meghallgatások megszervezésére vonatkozó megoldást kell találni. Ezen túlmenően Ciprus, Franciaország és Lettország több mint három hónapja nem tett vállalást Olaszország tekintetében. A tájékoztatás további javítása érdekében az IOM konkrét képzést szervez június 16-án az Olaszországban tevékenykedő összekötő tisztviselők számára az általuk biztosított kulturális orientáció javítása céljából. Az EASO a Portugáliába történő áthelyezést bemutató új videót is véglegesítette. A kísérő nélküli kiskorúak áthelyezése megkezdődött, de további erőfeszítésekre van szükség

Két kísérő nélküli kiskorút helyeztek át Olaszországból Norvégiába a beszámolási időszakban, ezzel az Olaszországból áthelyezett kísérő nélküli kiskorúak száma ötre emelkedett (ideértve egy szüleitől elválasztott kiskorút). Ez a konkrét ügy a fokozott helyi szintű együttműködésnek köszönhetően oldódhatott meg sikeresen. Több további kérelem elbírálása jelenleg is folyamatban van. Ahogy az a tizenkettedik jelentésben is szerepelt, Olaszországnak az első ilyen áthelyezések tapasztalatából merítve most egységesítenie kell az eljárásokat, hogy teljeskörűen lehetővé váljon a kísérő nélküli kiskorúak számára az áthelyezés felajánlása, amennyiben ez szolgálja mindenekfelett álló érdeküket. A Bizottság valamennyi releváns szereplővel találkozót szervezett június 1-jén, hogy megvalósulhasson az eljárások további egyszerűsítése. A tagállamoknak a maguk részéről vállalásaikban továbbra is férőhelyeket kell rendelkezésre bocsátaniuk a kísérő nélküli kiskorúak számára, valamint konkrét tájékoztatást kell nyújtaniuk az olasz hatóságoknak a részükre tervezett, konkrét tagállami befogadási feltételekről. Tekintettel arra, hogy az eljárások hosszabbak lehetnek, mint a felnőttek esetében, a tagállamokat arra bátorítjuk, hogy hosszabb ideig tartsanak fenn rendelkezésre álló helyeket a kiskorúak számára (vagyis újítsák meg azt a lehetőséget következő vállalásaikban, hogy kiskorúakat fogadnak be). Sürgős intézkedések szükségesek: ·A Cseh Köztársaságnak, Magyarországnak és Lengyelországnak azonnal kötelezettségvállalásokat kell tenniük és áthelyezéseket kell végezniük Olaszországból, hogy eleget tegyenek jogi kötelezettségeiknek; ·Bulgáriát és Szlovákiát felkérjük, hogy az elkövetkezendő hetekben vizsgálják felül az áthelyezést kérelmezőkre vonatkozó preferencia politikáikat, hogy az összhangba kerüljön a tanácsi határozatokkal, és a lehető leghamarabb kezdjék meg az áthelyezéseket Olaszországból; ·Olaszországot felhívjuk, hogy az elkövetkezendő hetekben ismertessen egy olyan, mindenki számára elfogadható megoldást a kiegészítő biztonsági meghallgatások megszervezésére vonatkozóan, amelyet több tagállam kér a tanácsi határozatokkal összhangban a biztonsági kockázatok értékelése érdekében; ·Olaszországnak sürgősen fel kell gyorsítania az áthelyezésre jogosult kérelmezők nyilvántartásba vételét, együtt kell működnie az EASO-val a tájékoztató kampány megvalósításában, és gyorsítania kell az áthelyezési eljárás – különösen annak utolsó szakaszai – központosítására irányuló erőfeszítéseit; ·Minden más tagállamnak továbbra is havonta, kvótáikkal arányosan kötelezettségvállalásokat kell tenniük és áthelyezéseket kell végezniük Olaszországból, fokozniuk kell a kérelmek feldolgozására irányuló kapacitásaikat, el kell kerülniük a túlságosan korlátozó jellegű preferenciákat, mérsékelniük kell azokat a követelményeiket, melyek késleltetik az átadási eljárást, és elsőbbséget kell biztosítaniuk a kiszolgáltatott helyzetben lévő kérelmezők – különösen a kísérő nélküli kiskorúak – kérelmeinek. 3Áttelepítés A 2015. július 20-i következtetések végrehajtása továbbra is jól halad előre, és az elfogadott 22 504 áttelepítésnek immár több mint kétharmada megvalósult. 2017. május 12. óta 256 főt telepítettek át a program keretében. Mivel több, nagy kvótával rendelkező tagállam teljesítette a következtetések keretében vállalt kötelezettségeit, és erőfeszítéseiket a 2016. március 18-i EU–Törökország nyilatkozat végrehajtására összpontosították, a legutóbbi áttelepítésekre Törökországból került sor, bár az áttelepítések kisebb mértékben folytatódnak Jordániából és Libanonból is. 2017. június 9-ig összesen 16 419 személyt telepítettek át 21 célországba (Belgium, Cseh Köztársaság, Dánia, Németország, Észtország, Franciaország, Izland, Írország, Olaszország, Lettország, Liechtenstein, Litvánia, Hollandia, Norvégia, Ausztria, Portugália, Spanyolország, Finnország, Svédország, Svájc és az Egyesült Királyság). Hét tagállam (Észtország, Finnország, Németország, Írország, Hollandia, Svédország és az Egyesült Királyság), valamint három társult ország (Izland, Liechtenstein és Svájc) már eleget tett vállalásainak. Noha az előző évekhez képest több tagállam vesz részt az áttelepítésben, tíz tagállam még mindig nem hajtott végre áttelepítést a program keretében. Egyre aggályosabbá válik, hogy azok a tagállamok, ahol a ténylegesen végrehajtott áthelyezések jelentősen elmaradnak a kötelezettségektől, valóban képesek lesznek-e teljesíteni kötelezettségeiket. A 2015. július 20-i következtetések végrehajtása az EU–Törökország nyilatkozat keretében tett, a szíriaiak Törökországból történő áttelepítésére irányuló tagállami erőfeszítéseket is magában foglalja. 2016. április 4. óta 6 254 szíriait telepítettek át Törökországból az EU–Törökország nyilatkozat áttelepítési részének keretében. A legutóbbi beszámolási időszak óta 559 szíriait telepítettek át e mechanizmus keretében, és a fennmaradó vállalások száma jelenleg 24 461. Az EU–Törökország nyilatkozat keretében végrehajtott áttelepítések eddig a következő országokba irányultak: Ausztria, Belgium, Észtország, Franciaország, Németország, Olaszország, Lettország, Litvánia, Luxemburg, Hollandia, Portugália, Románia, Spanyolország, Finnország és Svédország. Ezen túlmenően Norvégia 2016. április 4. óta 563 szíriait telepített át Törökországból. Az EU–Törökország nyilatkozat keretében áttelepítéseket végrehajtó tagállamok újabb műveleteket készítenek elő, az áttelepítésre jelölt személyek meghallgatását célzó törökországi missziókat is beleértve. Románia korábbi, az áttelepítés megindítására irányuló bejelentését követően 11 szíriai személyt fogadott be. Az ankarai uniós küldöttség hangsúlyozta az UNHCR felé annak jelentőségét, hogy a kisebb kötelezettséget vállalt tagállamnak is küldjenek új jelölteket. Azon tagállamok körében, akik még nem telepítettek át Törökországból, Málta kiküldetést készít elő Törökországba, és Ciprus immár hivatalosan is megkereste az UNHCR-t azzal, hogy készen áll 5 személy áttelepítésére az EU–Törökország nyilatkozat keretében. Ugyanakkor olyan tagállamok is vannak, amelyek már 2016 nyarán megkapták az UNHCR-től a vonatkozó dokumentumokat, ám azóta sem hajtottak végre intézkedéseket (Bulgária és a Cseh Köztársaság); arra hívjuk fel őket, hogy ezen a közeljövőben változtassanak. Az EU–Törökország nyilatkozat keretében történő áttelepítés támogatása és a folyamatban lévő műveletekkel kapcsolatos egyeztetés érdekében az Ankarában működő uniós követség továbbra is heti szintű találkozókat tart a török migrációkezelési igazgatósággal. Az uniós küldöttség ugyancsak hetente ülésezik a tagállamokkal, valamint az UNHCR-rel és az IOM-mal, hogy összehasonlítsák a statisztikai adatokat és megvitassák az operatív fejleményeket. Az előző jelentésekben felvázolt hiányosságok kezelése és a megfogalmazott ajánlás nyomon követése céljából az uniós küldöttség a tagállamok elé terjesztette az UNHCR által használt „kérdések és válaszok” dokumentum frissített változatát, amely azt hivatott biztosítani, hogy az uniós tagállamok befogadási feltételeivel, valamint kulturális, szociális és jogi normáival kapcsolatos, szíriai jelölteknek nyújtott tájékoztatás kimerítő legyen. Az UNHCR és a tagállamok többsége jóváhagyta az említett dokumentum frissített változatát, továbbá 13 tagállam már megküldte a .„kérdések és válaszok” dokumentumaik frissített változatát.